钦定古今图书集成/明伦汇编/官常典/第687卷 > 庄夏
## 钦定古今图书集成/明伦汇编/官常典/第687卷 > 庄夏

按《宋史》本传：“夏字子礼，泉州人，淳熙八年进士。庆元
六年大旱，诏求言。夏时知赣州兴国县，上封事曰：‘君
者，阳也；臣者，君之阴也。今威福下移，此阴胜也。积阴
之极，阳气散乱而不收，其弊为火灾，为旱蝗。愿陛下
体阳刚之德，使后宫戚里，内省黄门，思不出位，此抑
阴助阳之术也’。”召为太学博士，言：“比年分藩持节，诏
墨未干而改除，坐席未温而易地，一人而岁三易节，
一岁而郡四易守，民力何由裕？”迁国子博士，召除吏
部员外郎，迁军器监、太府少卿，出知漳州，为宗正少
卿兼国史院编修官，寻权直学士院兼太子侍读。时
流民来归，夏言：“荆、襄、两淮多不耕之田，计口授地，贷
以屋庐牛具。吾乘其始至，可以得其欲；彼幸其不死，
可以忘其劳，兵民可合，屯田可成，此万世一时也。”试
中书舍人兼太子右庶子、左谕德言：“今战守不成而
规模不定，则和好之说得以乘间而入。今日之患，莫
大于兵穴。乞行下将帅，令老弱自陈，得以子若弟、侄
若婿，彊壮及等者收刺之，代其名粮。”上曰：“兵卒子弟
与召募百姓不同，卿言是也。”除兵部侍郎、焕章阁待
制，与祠归。嘉定十年卒。